Meer as 1 000 in Limpopo aangekeer | Maroela Media
Die polisie van Limpopo het tydens 'n gesamentlike operasie die inhegtenisnemings gemaak (Foto: Verskaf)
Die polisie in Limpopo het die afgelope week tydens 'n gesamentlike operasie altesaam 1 574 verdagtes in hegtenis geneem vir verskeie oortredings. Een van hulle was 'n 14-jarige meisie wat vir meineed vasgetrek is nadat sy verlede Vrydag glo 'n vals saak van ontvoering by die Tzaneen-polisiestasie aanhangig gemaak het.
Lt.kol. Mamphaswa Seabi, polisiewoordvoerder, sê die meisie het die polisie ingelig dat sy en 'n vriend, 'n leerder van die Meridian College in Tzaneen, op pad huis toe was, toe 'n onbekende aantal verdagtes in 'n wit paneelwa verbygery het en haar en haar vriend gegryp en in die voertuig probeer indwing het.
"Die saak is as dringend geprioritiseer en daar is vasgestel dat dit 'n versinde storie is. Voorafgaande ondersoeke het aan die lig gebring dat daar nooit 'n ontvoering was nie en dat sy nie eens by 'n vriendin was nie," sê Seabi.
Die meisie staan tereg op aanklag van meineed en is in die sorg van haar ouers.
Die saak is ook na 'n maatskaplike werker verwys vir verdere assessering.
Die ander verdagtes, tussen 19 en 57 jaar, is vasgetrek vir klagte wat wissel van moord, poging tot moord, roof, verkragting, seksuele aanranding, ernstige aanranding en seksuele aanranding, tot veediefstal, dronkbestuur en stropery.
Die verdagtes is onder meer by verskeie padblokkades in die provinsies vasgetrek.
Die polisie het onder meer beslag gelê op altesaam 707 620 pakkies sigarette, wapens, dwelms en drank.
Inspeksies is by kuierplekke en drankwinkels gedoen, beskermingsbevele is beteken, talle sjebiens is gesluit en 16 954 voertuie en 33 403 mense is deursoek. Byna 2 000 verkeersboetes is uitgereik.
Seabi sê onder die verdagtes is drie mans wat in die Vaalwater-gebied, digby Lephalale, vir beweerde stropery vasgetrek is. Plaaslike veiligheidsmaatskappye het met dié inhegtenisnemings gehelp.
"Die lede het die beweging van hierdie verdagtes dopgehou tot hul wit bakkie langs die R33-pad opgemerk is. Tydens die soektog is daar beslag gelê op 'n swart knaldemper, 'n mes en 'n vuurwapen en ammunisie. Daar is ook op hul wit Chevrolet-bakkie beslag gelê."
Lt.genl. Nneke Ledwaba, die provinsiale polisiekommissaris in Limpopo, het die inhegtenisnemings verwelkom en die gemeenskap bedank wat waardevolle inligting aan die polisie verskaf het.
"Dit is 'n bewys dat die polisie in die provinsie vasberade is om alle vorms van misdaad te beveg," het Ledwaba gesê.
Al die verdagtes sal in verskillende landdroshowe in die provinsie verskyn.
Van die vuurwapens wat gekonfiskeer is (Foto: Verskaf)
Van die alkohol waarop beslag gelê is (Foto: Verskaf)
Hoekom word sigarette en drank gevat? Dis mos oop… Die res kan ek verstaan, want dis ernstig…
Cele seker baie beindruk met homself
Hoed, is jy nog steeds seker dat misdaad verminder het? ANC faal liederlik met georganiseerde en doeltreffende wetstoepassing. Daarby n tekort aan suksesvolle veroordeling in howe.